รู้จัก CFA ใบเบิกทางขั้นสูง ของการทำงาน ด้านการเงิน
CFA คืออะไร ทำไมคนที่เอาจริงเอาจังในด้านการเงิน การลงทุน ถึงอยากจะมีคุณวุฒินี้ มาต่อท้ายชื่อ ? ลงทุนแมนจะเล่าให้ฟัง
14 ก.ย. 2564

รู้จัก CFA ใบเบิกทางขั้นสูง ของการทำงาน ด้านการเงิน /โดย ลงทุนแมน
สำหรับคนที่ทำงานในสายการเงิน การลงทุน 
นอกเหนือจากความรู้ที่ร่ำเรียนกันมาในสมัยมหาวิทยาลัยแล้ว ยังมีอีกหนึ่งหลักสูตร ซึ่งเป็นคุณวุฒิด้านการเงิน การลงทุน ที่สำคัญ และถือว่ามีมาตรฐานจนได้รับการยอมรับในระดับสากล
คุณวุฒิดังกล่าว มีชื่อว่า “Chartered Financial Analyst” หรือที่เรียกสั้น ๆ ว่า “CFA”
CFA คืออะไร ทำไมคนที่เอาจริงเอาจังในด้านการเงิน การลงทุน ถึงอยากจะมีคุณวุฒินี้ มาต่อท้ายชื่อ ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
คุณวุฒิ CFA ถูกพัฒนาขึ้น โดยสถาบันที่มีชื่อว่า “CFA Institute” ของสหรัฐอเมริกา โดยผู้ที่สามารถใช้คุณวุฒิดังกล่าวได้นั้น ต้องมีการสอบผ่านโปรแกรม CFA มาก่อน
ซึ่งเนื้อหาสาระของโปรแกรมนี้ จะเกี่ยวข้องกับวิชาด้านการเงินและการลงทุน โดยครอบคลุมหลายหลากหัวข้อ เช่น
- สถิติ และทฤษฎีความน่าจะเป็น
- ตราสารทางการเงิน
- เศรษฐศาสตร์
- การบริหารการเงิน และวิเคราะห์ทางการเงิน
- การลงทุนทางเลือก การจัดการพอร์ตโฟลิโอ จรรยาบรรณ และความรู้ทั่วไปในด้านอื่น ๆ ที่เกี่ยวข้องกับการเงินและการลงทุน
ความเข้มข้นในหลักสูตรของ CFA นั้น บางคนถึงขนาดบอกว่า มีระดับความยากกว่าหลักสูตรด้านการเงินและการลงทุน ที่สอนกันในระดับมหาวิทยาลัยหลายเท่าเลยทีเดียว
การสอบ CFA จะมีด้วยกันทั้งหมด 3 ระดับ แต่ละระดับจะมีความยากง่ายแตกต่างกันออกไป โดยระดับที่ 1 คือง่ายสุด และระดับที่ 3 ถือว่ายากที่สุด 
โดยเนื้อหาแต่ละระดับสามารถสรุปได้คร่าว ๆ คือ
- CFA ระดับ 1: จะเน้นความรู้พื้นฐานเกี่ยวกับการลงทุน เช่น การแนะนำการประเมินมูลค่าสินทรัพย์, การรายงานและการวิเคราะห์ทางการเงิน, เทคนิคการจัดการพอร์ตโฟลิโอ, จรรยาบรรณในการทำงานด้านการเงินและการลงทุน
- CFA ระดับ 2: จะเน้นความรู้ที่เจาะลึกมากขึ้นจาก CFA ระดับ 1 ในเรื่องที่เกี่ยวข้องกับการประเมินมูลค่าสินทรัพย์, ความรู้ทางเศรษฐศาสตร์, การรายงานและการวิเคราะห์ทางการเงิน, วิธีวิเคราะห์เชิงปริมาณ และการประเมินมูลค่าสินทรัพย์
- CFA ระดับ 3: จะเน้นการจัดการพอร์ตโฟลิโอ, คำอธิบายของกลยุทธ์ในการใช้เครื่องมือต่าง ๆ, แบบจำลองการประเมินมูลค่าสินทรัพย์ในการจัดการตราสารทุน ตราสารหนี้ และการลงทุนอนุพันธ์สำหรับนักลงทุนบุคคลและนักลงทุนสถาบัน
โดยผู้สอบ จำเป็นจะต้องสอบให้ผ่านระดับก่อนหน้าก่อน จึงสามารถสอบในระดับที่สูงกว่าได้
ที่ผ่านมามีการเก็บสถิติในการสอบผ่านโปรแกรม CFA และพบว่า 
ระยะเวลาโดยเฉลี่ยที่คนส่วนใหญ่ใช้จนสอบผ่าน CFA ระดับ 3 จะอยู่ที่ประมาณ 4 ปี ซึ่งพอ ๆ กับระยะเวลาในการเรียนในระดับปริญญาตรี เลยทีเดียว
ในส่วนของค่าสอบนั้น สำหรับผู้ที่เข้าสอบครั้งแรก จะต้องจ่ายค่าแรกเข้าซึ่งจะเก็บเพียงครั้งเดียว และบวกด้วยค่าลงทะเบียนสอบในแต่ละระดับอีกส่วนหนึ่ง
- ค่าแรกเข้าประมาณ 15,000 บาท
- ค่าสมัคร อยู่ระหว่าง 22,750-33,500 บาท (กรณีลงทะเบียนเร็ว ค่าสมัครจะมีราคาถูกกว่า)
สมมติว่า เราต้องการสอบเพื่อให้ได้คุณวุฒิดังกล่าว
เราจะมีค่าใช้จ่ายในการสอบทั้ง 3 ระดับอยู่ที่ประมาณ 83,250-115,500 บาท ซึ่งต้องหมายเหตุว่า เป็นกรณีที่เราสามารถสอบผ่านในแต่ละระดับ ภายในครั้งเดียว
ความน่าสนใจก็คือ เมื่อเราสามารถสอบผ่านจนครบ 3 ระดับแล้ว เรามีสิทธิ์ที่จะใช้คำว่า CFA ต่อท้ายจากชื่อและนามสกุลของเรา เมื่อมีคุณสมบัติอื่นครบถ้วน เช่น เป็นสมาชิกของ CFA Institute ที่ถือปฏิบัติตามมาตรฐาน และจรรยาบรรณวิชาชีพ รวมไปถึง มีประสบการณ์ทำงานที่เกี่ยวข้อง
ด้วยความที่คุณวุฒิ CFA นั้นได้รับการยอมรับในระดับสากล 
อีกทั้งเนื้อหาและข้อสอบก็ถือว่ามีความเข้มข้นอย่างมาก 
ดังนั้น คนที่ได้รับคุณวุฒิ CFA จะได้รับการยอมรับในแวดวงการเงิน การลงทุน มากพอสมควร
โดยผู้ที่ได้รับคุณวุฒิ CFA สามารถไปทำงานในสายการเงิน การลงทุนได้หลากหลาย 
เช่น เป็นนักวิเคราะห์หลักทรัพย์, นักวิเคราะห์ตราสารหนี้, วาณิชธนากร, นักวิเคราะห์การเงิน, ที่ปรึกษาทางการเงิน รวมไปถึงผู้จัดการกองทุน
อีกประเด็นที่น่าสนใจคือ เรื่องของ ผลตอบแทน 
ข้อมูลจาก CFA Institute ระบุว่า ผู้ที่สอบผ่านระดับ 3 และได้รับคุณวุฒิ CFA แล้วนั้น เมื่อเข้าไปทำงานจะมีรายได้เฉลี่ยต่อปี ราว ๆ 5.8 ล้านบาท หรือเฉลี่ยเดือนละ 483,000 บาท (จากการสำรวจ Global)
แม้การสอบผ่าน CFA จะต้องใช้ความพยายาม ความมุ่งมั่นอย่างมาก เพื่อที่จะสอบให้ผ่านทั้ง 3 ระดับ 
แต่ใครก็ตามที่สามารถสอบผ่าน และได้รับคุณวุฒิ CFA 
นั่นเท่ากับเป็นการบอกถึงความเป็นมืออาชีพในสายการเงิน และการลงทุนของคนคนนั้นได้เป็นอย่างดี
ซึ่งเราก็คงสรุปได้ว่า CFA คือ ใบเบิกทางขั้นสูง
สำหรับคนที่มุ่งมั่นตั้งใจ และเอาจริงเอาจังกับงานด้านการเงิน การลงทุน..
ปิดท้ายด้วยข้อมูลที่น่าสนใจ  
CFA ถูกจัดสอบขึ้นครั้งแรกในปี 1963 จนถึงปัจจุบัน มีผู้มาสมัครสอบแล้วทั้งหมดรวมกันกว่า 3.3 ล้านคน 
ซึ่งในจำนวนนี้มีคนที่สอบผ่าน CFA ระดับ 3 และสามารถขึ้นทะเบียนใช้คุณวุฒิ CFA อยู่ประมาณ 170,000 คน ทั่วโลก..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References:
-
-
-
-
-
-